CELEX: 32021D1037
Language: sk
Date: 2021-06-16 00:00:00
Title: Vykonávacie rozhodnutie Komisie (EÚ) 2021/1037 zo 16. júna 2021 týkajúce sa žiadosti o registráciu európskej iniciatívy občanov s názvom „Zákaz reklamy na fosílne palivá a sponzorstva v oblasti fosílnych palív“ podľa nariadenia Európskeho parlamentu a Rady (EÚ) 2019/788 (Iba anglické znenie je autentické)

25.6.2021   
               
               
                  SK
               
               
                  Úradný vestník Európskej únie
               
               
                  L 226/36
               
            
         VYKONÁVACIE ROZHODNUTIE KOMISIE (EÚ) 2021/1037
         zo 16. júna 2021
         týkajúce sa žiadosti o registráciu európskej iniciatívy občanov s názvom „Zákaz reklamy na fosílne palivá a sponzorstva v oblasti fosílnych palív“ podľa nariadenia Európskeho parlamentu a Rady (EÚ) 2019/788
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6 ods. 2 a 3,
         keďže:
         
                     (1)
                  
                  
                     Žiadosť o registráciu európskej iniciatívy občanov s názvom „Zákaz reklamy na fosílne palivá a sponzorstva v oblasti fosílnych palív“ bola Komisii predložená 22. apríla 2021.
                  
               
                     (2)
                  
                  
                     Ciele iniciatívy sú vyjadrené takto: „Vyzývame Európsku komisiu, aby navrhla legislatívny akt EÚ, ktorým by sa zakázali reklamy na fosílne palivá, ako aj na leteckú, cestnú a vodnú dopravu (inú ako dopravné služby všeobecného hospodárskeho záujmu) využívajúcu fosílne palivá; ktorým by sa zakázali reklamy všetkých podnikov pôsobiacich na trhu s fosílnymi palivami, najmä v oblasti ťažby, rafinácie, dodávok, distribúcie alebo predaja fosílnych palív; ktorým by sa zakázalo sponzorstvo zo strany podnikov vymedzených v bode 2 alebo používanie ochranných známok alebo obchodných názvov používaných na fosílne palivá. Tento právny predpis by patril do právomoci EÚ, keďže by spočíval v regulácii vnútorného trhu zameranej na posilnenie ochrany spotrebiteľa, ako aj vysokú úroveň verejného zdravia a ochrany životného prostredia. Tieto právne predpisy by skutočne zvýšili informovanosť verejnosti o výrobkoch a technológiách, ktoré sú zodpovedné za zmenu klímy a za iné škody na životnom prostredí a zdraví. Táto iniciatíva by sledovala ciele, ktoré tvoria súčasť politík EÚ v oblasti životného prostredia a ochrany spotrebiteľa, a to prostredníctvom harmonizácie pravidiel týkajúcich sa reklamy na fosílne palivá a sponzorstva v oblasti fosílnych palív. Prijaté opatrenia by spadali do oblasti spoločných právomocí vrátane (pozri článok 4 ZFEÚ) vnútorného trhu, životného prostredia a ochrany spotrebiteľa.“
                  
               
                     (3)
                  
                  
                     V prílohe sa uvádzajú ďalšie informácie o predmete, cieľoch a kontexte iniciatívy. Konkrétne sa v nej objasňuje, že dotknuté výrobky z fosílnych palív zahŕňajú ropu, fosílny plyn a uhlie. Ďalej sa v nej objasňuje rozsah navrhovaného/požadovaného zákazu, ktorý by podľa organizátorov mal zahŕňať akúkoľvek priamu či nepriamu propagáciu alebo reklamu, ako aj akúkoľvek bezplatnú či propagačnú distribúciu alebo akýkoľvek sponzorský vzťah; zákaz by sa mal uplatňovať offline aj online a mal by sa vzťahovať na reklamu a sponzorstvo, najmä v súvislosti so športom, vzdelávaním, vedou, verejnými podujatiami a mediálnymi podujatiami tretích strán. V prílohe sa vysvetľujú dôvody iniciatívy takto: 1. „kvôli fosílnym palivám pretrváva klimatická kríza a nemali by sa preto propagovať“; 2. „fosílne palivá spôsobili krízu v oblasti verejného zdravia a nemali by sa propagovať“; 3. „spoločnosti vyrábajúce fosílne palivá zavádzajú spotrebiteľov a zistilo sa, že niektoré porušujú usmernenia pre reklamu“ a 4. „sponzorstvo v oblasti fosílnych palív sa využíva na získanie politického vplyvu“.
                  
               
                     (4)
                  
                  
                     Skupina organizátorov predložila aj návrh právneho aktu s názvom „Zákaz reklamy na fosílne palivá a sponzorstva v oblasti fosílnych palív: smernica ECI“. Rozsah pôsobnosti návrhu právneho aktu je „reklama na výrobky z fosílnych palív, podnikov pôsobiacich v oblasti fosílnych palív a ich propagácia: a) v tlači a iných tlačených publikáciách; b) vo všetkých formách mediálnej komerčnej komunikácie; c) v rozhlasovom vysielaní; d) v službách informačnej spoločnosti a e) prostredníctvom sponzorstva súvisiaceho s fosílnymi palivami vrátane bezplatnej alebo diskontovanej distribúcie výrobkov z fosílnych palív.“
                  
               
                     (5)
                  
                  
                     Pokiaľ je cieľom iniciatívy zachovanie, ochrana a zlepšovanie kvality životného prostredia, ochrana ľudského zdravia a rozvážne a racionálne využívanie prírodných zdrojov, Komisia má právomoc predložiť návrh právneho aktu na základe článku 192 zmluvy.
                  
               
                     (6)
                  
                  
                     Pokiaľ existujú rozdiely medzi vnútroštátnymi pravidlami, ktoré sú takej povahy, že vytvárajú prekážky obchodu a bránia základným slobodám, a teda majú priamy vplyv na fungovanie vnútorného trhu, alebo ktoré spôsobujú výrazné narušovanie hospodárskej súťaže, Komisia má právomoc predložiť návrh právneho aktu, ktorým sa aproximujú ustanovenia zákonov, iných právnych predpisov alebo správnych opatrení v členských štátoch, ktorých cieľom je vytvorenie a fungovanie vnútorného trhu na základe článku 114 zmluvy.
                  
               
                     (7)
                  
                  
                     Z týchto dôvodov nie je žiadna časť iniciatívy zjavne mimo rámca právomocí Komisie predložiť návrh právneho aktu Únie na účely vykonávania zmlúv.
                  
               
                     (8)
                  
                  
                     Týmto záverom nie je dotknuté posúdenie toho, či by v tomto prípade boli splnené konkrétne skutkové a vecné podmienky požadované na to, aby Komisia konala, vrátane proporcionality a zlučiteľnosti so základnými právami.
                  
               
                     (9)
                  
                  
                     Skupina organizátorov poskytla primerané dôkazy o tom, že spĺňa požiadavky stanovené v článku 5 ods. 1 a 2 nariadenia (EÚ) 2019/788, a určila kontaktné osoby v súlade s článkom 5 ods. 3 prvým pododsekom uvedeného nariadenia.
                  
               
                     (10)
                  
                  
                     Iniciatíva nepredstavuje zjavné zneužitie práva, nie je zjavne neopodstatnená alebo šikanózna, ani nie je zjavne v rozpore s hodnotami Únie uvedenými v článku 2 Zmluvy o Európskej únii a právami zakotvenými v Charte základných práv Európskej únie.
                  
               
                     (11)
                  
                  
                     Iniciatíva s názvom „Zákaz reklamy na fosílne palivá a sponzorstva v oblasti fosílnych palív“ by sa preto mala zaregistrovať,
                  
               PRIJALA TOTO ROZHODNUTIE:
         
            Článok 1
            Európska iniciatíva občanov s názvom „Zákaz reklamy na fosílne palivá a sponzorstva v oblasti fosílnych palív“ sa týmto registruje.
         
         
            Článok 2
            Toto rozhodnutie je určené skupine organizátorov európskej iniciatívy občanov s názvom „Zákaz reklamy na fosílne palivá a sponzorstva v oblasti fosílnych palív“, ktorú zastupujú pani Silvia PASTORELLI a pani Sílvia DÍAZ PÉREZ, konajúce zároveň ako kontaktné osoby.
         
         
            V Bruseli 16. júna 2021
            
               
                  Za Komisiu
               
               Věra JOUROVÁ
               
                  podpredsedníčka
               
            
         
         
            (1)  Ú. v. EÚ L 130, 17.5.2019, s. 55.